8. cikel procesa

Dialog mladih EU

PROSTOR IN PARTICIPACIJA ZA VSE

Poročilo o anketi mladih – SLOVENIJA

Prof. dr. Tomaž Deželan, Univerza v Ljubljani

**Uvod**

V okviru posvetovalnega procesa 8. cikla EU dialoga mladih, ki ga nadzoruje Evropska usmerjevalna skupina in katere člani so predstavniki mladinskih svetov, ministrstev za mladinsko politiko, Evropskega mladinskega foruma in Evropske komisije, je bila izvedena spletna anketa usmerjena v razumevanje mnenj in pogledov mladih v zvezi z evropskim ciljem za mladino št. 9: ***Prostor in sodelovanje za vse***. Ta cilj je usmerjen v krepitev demokratične udeležbe in avtonomije mladih z zagotavljanjem namenskih prostorov za mlade na vseh področjih družbe (Youth Goals, 2021). Posebej namenjen je zagotavljanju ustreznega vpliva v vseh sferah družbe in stopenj procesa oblikovanja politik, zagotavljanja enakega dostopa do vsakodnevnega odločanja za vse mlade iz različnih okolij, povečanju participacije in zastopanosti mladih v volilnem procesu in zastopanosti v organih, in zagotavljanju fizičnih objektov ter infrastrukture, ki jih vodijo mladi. Poleg tega so pomembni še zagotavljanje varnih virtualnih prostorov za mlade, ki omogočajo dostop do informacij in storitev, ter zagotavljanje možnosti za sodelovanje mladih, trajnostno financiranje organizacij, ki podpirajo sodelovanje mladih in zagotovitev relevantnih, izčrpnih informacij, ki jih soustvarjajo mladi (prav tam).

Da bi deležnike seznanili z možnimi načini za ustvarjanje mostov med mladimi in političnimi institucijami, smo mlade spraševali o vrstah (javnih) prostorov, v katerih želijo preživeti čas, njihovih političnih pogledih, soočanjem z odločevalci in organizacijo projektov, ki so zanje pomembni. Poleg tega je bila raziskava namenjena zbiranju informacij o javnih zadevah, ki so še posebej zanimive za mlade, in njihovi sposobnosti kritične presoje.

Spodnje strnjeno poročilo ponuja vpogled v mnenja mladih v Sloveniji, ki so odgovorili na ključna vprašanja v zvezi z zgoraj omenjenim ciljem na področju mladinske politike. Obravnavati jih je treba kot pomembna dejstva, ko se odločamo ali oblikujemo mladinsko politiko. Strukturirani so v dva tematska sklopa: **Politika in odločanje ter Mladinski prostori.**

Na anketo je odgovorilo **155 mladih,** od tega 37,1% moških in 61,2% žensk (1,7% vprašanih se do tega vprašanja ni opredelilo). 32,6% mladih ima končan magisterij stroke ali enakovredno izobrazbo, 26,9% jih ima zaključeno univerzitetno izobrazbo, 1,3% doktorat, 17,9% srednjo šolo in 19,2% zaključeno osnovno šolo. Glede na zaposlitveni status, jih je več kot polovica zaposlenih, od tega kar 44% za polni delovni čas, 22,8% za krajši delovni čas, 26,7% je odgovorilo, da niso zaposleni. Trenutni status izobraževanja kaže, da se jih 45% izobražuje v rednem procesu, 15,9% ob delu, medtem, ko je 34,1% vprašanih odgovorilo, da niso več del izobraževalnega sistema.

Večina respondentov (44,8%) živi v kraju ali manjšem mestu v Sloveniji, 20,7% jih živi v večjem mestu z več kot 250.000 prebivalci, 33,8% pa se je opredelilo, kot živečih na podeželju. Vsi respondenti so odgovorili, da je njihova država prebivališča Slovenija, od tega se je 97,5% mladih rodilo v Sloveniji, 2,5% pa v drugih državah.

Po starostni strukturi (25 let in več) je odgovarjalo 58,6% vprašanih, med 20-24 let jih je odgovarjalo 21,7%, v kategoriji od 15-19 let pa 19,7%.

**Politika in odločanje**

Ko gre za javno politiko in politično odločanje, mladi v Sloveniji menijo, da lahko v 25,1% ***do določene mere vplivajo na proces, ko gre za vprašanje katere teme vstopajo v javne ali politične razprave***, 29% jih meni, da nimajo nobenega vpliva, medtem ko jih 45,2% meni, da večjega vpliva nimajo. Da ***lahko zagotovijo povratne informacije tistim, ki sprejemajo odločitve (npr. politikom)*** jih do določene mere meni 30,1%, medtem ko več, kot polovica mladih meni, da sploh ne (27,8%) ali da večjega vpliva nimajo (37,3%).

Mladim so bile vnaprej ponujene ***teme na področjih javne politike in političnega odločanja***, ki imajo vpliv na njihova življenja. Mladi so se do tem opredelili s stopnjo njihovega glasu oziroma vpliva (vpliv v veliki meri, do določene mere, večjega vpliva nimam in sploh nimam vpliva). Teme, do katerih so se lahko mladi opredelili, so: prihodnost, načelo enakosti spolov, vključenost, duševno zdravje, razvoj podeželja, delo in zaposlitev, izobraževanje in učenje, okolje in klimatske spremembe ter obvladovanje krize »COVID-19« (glej v nadaljevanju Slike 1-9).

*Slika 1. Stopnja vpliva - Prihodnost* *Slika 2. Stopnja vpliva - Načelo enakosti spolov*

*Slika 3. Stopnja vpliva – Vključenost Slika 4. Stopnja vpliva – duševno zdravje*

*Slika 5. Stopnja vpliva – Razvoj podeželja Slika 6. Vprašanja o delu in zaposlovanju*

*Slika 8. Stopnja vpliva - Izobraževanje in učenje* *Slika 9. Stopnja vpliva - Okolje in klimatske spremembe*

*Slika 10. Stopnja vpliva - obvladovanje krize »COVID-19«*

Najvišji % mladih je menja, da sploh nima nobenega vpliva, ko gre za obvladovanje krize »COVID-19« (58,1%), sledita temi prihodnost (36,8%) in duševno zdravje (31,7%). V veliki meri mladi zaznavajo svoj vpliv najvišje v naslednjih temah: načelo enakosti spolov (12,9%), sledita temi okolje in klimatske spremembe (10,5%).

Pomembnost določenih dejavnikov ali aktivnosti, ki bi mladim pomagali doseči večji vpliv na javno politiko in politično odločanje, so ocenjevali na petstopenjski lestvici, od zelo nepomembno do zelo pomembno. Da bi **bila zelo pomembna večja ozaveščenost politikov o skrbi mladih je prepričanih 68% mladih**, kot zelo pomembna sledijo **boljša državljanska vzgoja v šolah (58,3%)**, **večja vloga mladinskih organizacij v politiki (56,1%)**, še višji delež mladih (57,4%) smatra, da je zelo pomembno, da **mladi lahko sodelujejo na srečanjih s politiki, ko se sprejemajo pomembne odločitve**. Kot zelo pomembne sledijo vnaprej določene kvote (rezervirana mesta za mlade) v različnih organih odločanja (51,8%), več fizičnih prostorov za srečanje z mladimi in razpravo o politiki (41,8%), in spletna platforma o politiki, napisana v preprostem jeziku, ki mladim omogoča hitre povratne informacije politikom, se zdita zelo pomembna manj kot polovici vprašanih (40,6%).

Pomembnost odločanja, da bi **mladi imeli večji vpliv na javno politiko in politično odločanje, od 16. leta starosti naprej meni, da je zelo nepomembno okrog četrtina vprašanih (25.9%)**, nekoliko manj jih, na drugi strani, meni, da bi bilo to zelo pomembno (23,1% mladih).

Mladi so se opredeljevali do nekaterih ukrepov, ki bi mladim z manj priložnostmi omogočili dostop do procesov odločanja. Da je ukrep za zagotavljanje dostopnosti političnih dogodkov vsem, vključno z mladimi z manj priložnostmi, v veliki meri pomemben ukrep jih meni 53,3%, do določene mere pa tak ukrep zaznava 36,2% mladih. Ciljno usmerjena srečanja mladih z manj priložnostmi s politiki, meni, da je tak ukrep v veliki meri pomemben 47,9% mladih, do določene mere pa 35,9%. Da tak ukrep sploh ne bi imel vpliva meni 8% anketiranih.

**51,6% mladih meni, da bi v veliki meri pomemben ukrep predstavljala zahteva do politikov, da redno poročajo o ukrepih, sprejetih za odpravo ovir za sodelovanje mladih z manj priložnostmi**. Okrog 50% mladih meni, da bi **v veliki meri povečana digitalizacija pobud evropskega dialoga mladih, kot je ta, pomembno prispevala, da bi mladim z manj priložnostmi omogočili dostop do procesov odločanja.**

**Mladinski prostori**

Mladi so na petstopenjski lestvici (1-se močno ne strinja do 5 – se močno strinjam) ocenili strinjanje z dvema izjavama (glej Slika 11).

**Da je na njihovem območju veliko mladinskih prostorov, kjer se mladi lahko srečujejo in preživljajo čas z ostalimi mladimi, se močno strinja le 6,2% mladih**, 40,9% se nagiba k močnemu nestrinjanju.

**Samo 2,8% vprašanih mladih pozna veliko virtualnih prostorov in platform, kjer se mladi običajno povezujejo med seboj**, da bi razpravljali **o politiki in javnem odločanju**, več kot 66% se jih z izjavo močno ne strinja. Petina vprašanih se je opredelila na sredino (20,6%).

*Slika 11. Mladinski prostori*

Če mladi pomislijo na prostore, ki se uporabljajo za srečanja z drugimi mladimi, bodisi v resničnem svetu ali na spletu, v kolikšni meri bi mladi pritrdili, da jih organizirajo in vodijo mladi – v Sloveniji tako meni 16,4% mladih, do določene mere pa je odgovorilo 55,3% vprašanih. Da jih sploh ne vodijo, meni 10,8% mladih. Odprtost teh prostorov mladim, je v veliki meri potrdilo 28,7% mladih in do določene mere 47,4% vprašanih. **Mladi so v veliki meri pritrdili, da so ti prostori za mlade varni (32,8%)**, do določene mere pa jih meni 51,9% mladih. Samo 2,1% mladih se je do tega vprašanja opredelilo, da sploh niso varni. Da so navdihujoči in vznemirljivi, do določene mere, meni 51,9% mladih.

Mladi so se na petstopenjski lestvici (1 - zelo nekoristno do 5 - zelo koristno) opredelili o koristnosti določenih ukrepov, v primeru, da bi bili povezani s politiki in političnim odločanjem preko spleta, in sicer:

* **Sodelovanje na rednih spletnih srečanjih s politiki**, če bi imeli možnost. Ta ukrep, kot zelo **koristen zaznava 30,2% mladih**, le 5,9% jih meni, da bi bilo to zelo nekoristno,
* Če bi vedeli več o tem, **katera spletna mesta in digitalne platforme lahko uporabijo za prispevanje k političnemu odločanju meni, da bi bilo zelo koristno 41,6% mladih**, samo 2,2% meni, da bi bilo to zelo nekoristno,
* Na lestvici koristnosti **67,6% mladih meni, da bi bilo zelo koristno usposabljanje o uporabi digitalnih orodij in platform za sodelovanje v politiki**,
* **Skoraj 70% mladih meni, da bi bilo zelo koristno, da bi takšne dogodke vodile mladinske organizacije,**
* Dostop do mladim prijaznega spletnega mesta o EU smatra kot zelo koristno 67,1% mladih.

Ko mladi pomislijo na vrste informacij o javnih zadevah, kot so novice o razpravah, ki so jim na voljo, so se opredelili do nekaterih vnaprej določenih izjav:

* Da so le-te pomembne za mlade v veliki meri, jih meni manj kot petina vprašanih, 36,8% mladih meni, da so, vendar do določene mere,
* D so v veliki meri popolne jih meni samo 3,4%, da sploh niso in da v večji meri niso jih meni več kot polovica vprašanih (skupaj 65,9%),
* Da jih je enostavno najti se v veliki meri strinja 12% mladih, do določene mere 31,6%, medtem jih petina meni, da jih sploh ni enostavno najti,
* V veliki meri (12,2%) mladi menijo, da so le-te razumljive in napisane v jasnem jeziku, do določene mere meni večina vprašanih, in sicer 47,9%,
* Da so vredne zaupanja v veliki meri meni le 9,4%, 50% jih meni, da sploh niso oziroma v večji meri niso. Do določene mere zaupanja se je opredelilo 38,6% mladih.

Mladi so ocenjevali **stopnjo lastne državljanske vzgoje**, le **22,2% jih meni, da je ta zelo dobra**, da je **zadovoljiva se je opredelilo 66% mladih**, **11,8% mladih meni, da je ta precej slaba**.

Mladi so se opredelili tudi do dveh ukrepov, ki bi jima bili lahko v pomoč, in sicer: **če bi mladi imeli 1 uro na teden, v okviru pouka v šolah na temo 'kritičnega mišljenja' in s poudarkom na prepoznavanju lažnih novic in dezinformacij in boju proti njim, smatra da bi bil to v veliki meri dober ukrep kar 64,2% mladih**, poleg tega se do določene mere s tem ukrepom strinja četrtina vprašanih. Da sploh ni pomemben ukrep smatra le 2,4% mladih. **Vključevanje kritičnega mišljenja v kurikulum zavzema še višjo stopnjo strinjanja,** v veliki meri bi bilo to **dobrodošlo za 71,8% mladih**, **do določene mere za 24,6%, le manj kot odstotek jih meni, da to sploh ne bi bilo v pomoč.**